Toeskouers beseer by Aotearoa-stryd | Netwerk24
19 April 2021 10:51
Die Highlanders het 'n ondersoek gelas nadat verskeie ondersteuners Vrydag beseer is toe hulle van 'n tydelike paviljoen afgeval het gedurende die Superrugby Aotearoa-wedstryd tussen die tuisspan en die Blues in die Forsyth Barr-stadion in Dunedin.
Jona Nareki op pad om 'n drie teen die Blues te druk. Kort nadat Nareki sy drie gedruk het, het 'n paar toeskouers in die Forsyth Barr-stadion van 'n tydelike paviljoen afgeval. Foto: Getty Images
'n Video wat aanlyn gelaai is, wys hoe die toeskouers omtrent 'n meter ver van die tydelike paviljoen val nadat die voorste reling gebreek het.
Die voorval het plaasgevind terwyl die toeskouers besig was om te juig net nadat die Highlander-vleuel Jona Nareki in die tweede helfte 'n drie gedruk het.
Drie mense is volgens Nieu-Seelandse mediaberigte ná die voorval in die Dunedin-hospitaal vir ligte beserings behandel.
Also RIP, KFC Hotbox pic.twitter.com/kG7jMwn7hP
— s?????? (@stroggo) April 16, 2021
Roger Clark, die Highlanders se uitvoerende hoof, sê die voorval word ondersoek.
Dunedin Venues Management Ltd (DVML), die stadion-operateur, sê hulle beskou die voorval in 'n ernstige lig.
"Die veiligheid van ons besoekers en ondersteuners kom eerste. Die Highlanders weet in hierdie stadium net soveel as wat ons weet," het Terry Davies, DVML se uitvoerende hoof, aan die Otago Daily Times gesê.